แย้ม‘ธีรศักดิ์’พ้นผิดปล่อยกู้อิสลามแบงก์
คลังแย้ม อิสลามแบงก์ ส่อหลุดสอบหนี้มีปัญหา
27 ก.พ. 2555

คลังแย้ม อิสลามแบงก์ ส่อหลุดสอบหนี้มีปัญหา 
นายอำนวย ปรีมนวงศ์ หัวหน้าผู้ตรวจราชการกระทรวงการคลัง ในฐานะประธานสอบข้อเท็จจริงการปล่อยสินเชื่อมีปัญหาของธนาคารอิสลามแห่งประเทศไทย (ไอแบงก์) เปิดเผยว่า ผลการสอบมีความคืบหน้าไปมาก มีการดูข้อมูลการปล่อยหนี้ที่มีปัญหาทั้ง 8 กรณีเรียบร้อยแล้ว และจะสามารถสรุปผลสอบให้ นายกิตติรัตน์ ณ ระนอง รองนายกรัฐมนตรีและ รมว.คลัง ได้ภายในเดือนหน้า
สำหรับผลการสอบเบื้องต้นพบความไม่ถูกต้องของการปล่อยสินเชื่อที่เกี่ยวกับระเบียบและวิธีการเพียงเล็กน้อย ไม่ได้มีความผิดที่รุนแรง หรือสร้างความเสียหายให้กับธนาคารแต่อย่างใด
นอกจากนี้ ผลการสอบก็ยังไม่พบว่านายธีรศักดิ์ สุวรรณยศ กรรมการผู้จัดการ ไอแบงก์ เข้าไปมีส่วนเกี่ยวข้องหรือมีผลประโยชน์จากการปล่อยสินเชื่อทั้งหมด
ทั้งนี้ การตั้งคณะกรรมการสอบข้อเท็จจริงไอแบงก์เกิดขึ้นสมัยนายธีระชัย ภูวนาถนรานุบาล เป็น รมว.คลัง เนื่องจากผลสอบของธนาคารแห่งประเทศไทย (ธปท.) พบว่ามีการปล่อยสินเชื่อที่ไม่ชอบมาพากลหลายกรณี
อย่างไรก็ตาม นายธีรศักดิ์ได้ออกมายืนยันตลอดว่า การปล่อยสินเชื่อของธนาคารโปร่งใส ไม่มีการทุจริต และพร้อมที่จะให้ความร่วมมือกับคณะตรวจสอบข้อเท็จจริงเป็นอย่างดี
นายอำนวย ในฐานะกรรมการธนาคารออมสิน กล่าวว่า ยังไม่ได้ถูกคณะกรรมการสอบข้อเท็จจริงการดำเนินงานของธนาคารออมสิน ที่มีนายมนัส แจ่มเวหา ที่ปรึกษากระทรวงการคลัง เป็นประธาน เรียกเข้าไปสอบการปล่อยสินเชื่อของธนาคารออมสินแต่อย่างใด
นายอำนวนยืนยันการประชุมคณะกรรมการธนาคารออมสินที่ผ่านมาไม่มีการพิจารณานายเลอศักดิ์ จุลเทศ ผู้อำนวยการธนาคารออมสิน ออกจากตำแหน่ง เพราะยังไม่มีผลสอบออกมาว่าการดำเนินงานของธนาคารมีปัญหา และนายเลอศักดิ์ เกี่ยวข้องหรือไม่